b'\n_START_ARTICLE_\nMichailas Miasnikovi\xc4\x8dius\n_START_SECTION_\nBiografija\n_START_PARAGRAPH_\n1972\xc2\xa0m. baig\xc4\x97 Bresto in\xc5\xbeinierin\xc4\xaf statybos institut\xc4\x85, 1989\xc2\xa0m.\xc2\xa0\xe2\x80\x93 Minsko auk\xc5\xa1t\xc4\x85j\xc4\x85 partin\xc4\x99 mokykl\xc4\x85. Ekonomikos moksl\xc5\xb3 daktaras (1998\xc2\xa0m.), profesorius (2003\xc2\xa0m.)._NEWLINE_1972\xe2\x80\x931973\xc2\xa0m. tarnavo tarybin\xc4\x97je armijoje. 1973\xc2\xa0m. prad\xc4\x97jo dirbti vandens tiekimo \xc4\xafmon\xc4\x97je Minske, v\xc4\x97liau buvo in\xc5\xbeinierius Minsko vykdomojo komiteto komunalinio \xc5\xabkio valdyboje._NEWLINE_1983\xe2\x80\x931984\xc2\xa0m.buvo Minsko miesto Taryb\xc5\xb3 rajono liaudies deputat\xc5\xb3 tarybos vykdomojo komiteto pirmininkas, v\xc4\x97liau\xc2\xa0\xe2\x80\x93 Minsko vykdomojo komiteto pirmininko pavaduotojas._NEWLINE_1985\xe2\x80\x931986\xc2\xa0m.\xc2\xa0\xe2\x80\x93 Baltarusijos komunist\xc5\xb3 partijos Minsko miesto komiteto sekretorius, v\xc4\x97liau\xc2\xa0\xe2\x80\x93 Baltarusijos TSR komunalinio \xc5\xabkio ministras. 1990\xc2\xa0m. paskirtas BTSR ministr\xc5\xb3 tarybos pirmininko pavaduotoju\xc2\xa0\xe2\x80\x93 valstybinio ekonomikos ir planavimo komiteto pirmininku._NEWLINE_1991\xe2\x80\x931994\xc2\xa0m. buvo Baltarusijos ministr\xc5\xb3 tarybos pirmininko pavaduotojas. 1994\xc2\xa0m. Baltarusijos prezidento rinkimuose vadovavo kandidato V.Kebi\xc4\x8diaus rinkim\xc5\xb3 \xc5\xa1tabui, ta\xc4\x8diau rinkimus laim\xc4\x97j\xc4\x99s Aleksandras Luka\xc5\xa1enka pasi\xc5\xabl\xc4\x97 jam dirbti savo komandoje ir paskyr\xc4\x97 vicepremjeru, o 1995\xc2\xa0m.\xc2\xa0\xe2\x80\x93 prezidento administracijos vadovu. \xc5\xa0iose pareigose M.Miasnikovi\xc4\x8dius dirbo iki 2001\xc2\xa0m._NEWLINE_2001\xc2\xa0m. rugs\xc4\x97jo m\xc4\x97n. A.Luka\xc5\xa1enka paskyr\xc4\x97 j\xc4\xaf savo pad\xc4\x97j\xc4\x97ju ypatingiems pavedimams, o spalio m\xc4\x97n.\xc2\xa0\xe2\x80\x93 Nacionalin\xc4\x97s moksl\xc5\xb3 akademjos prezidentu. Nuo 2004\xc2\xa0m. spalio m\xc4\x97n.\xc2\xa0\xe2\x80\x93 Moksl\xc5\xb3 akademijos prezidiumo pirmininkas._NEWLINE_2010\xc2\xa0m. gruod\xc5\xbeio 28 d. paskirtas Baltarusijos Respublikos ministru pirmininku. Rusijoje kilus ekonominei krizei, smarkiai pablog\xc4\x97jo ir Baltarusijos ekonomikos pad\xc4\x97tis. 2014\xc2\xa0m. gruod\xc5\xbeio 27 d. A. Luka\xc5\xa1enka atleido ministr\xc4\x85 pirminink\xc4\x85 M. Miasnikovi\xc4\x8di\xc5\xb3, kelis ministrus bei region\xc5\xb3 gubernatorius, Nacionalinio banko valdybos pirminink\xc4\x99.'